ต่างชาติยังไล่ซื้อ KBANK
KBANK เมื่อวานนี้ราคาย่อตัวลงมาลึกสุด 166 บาท แต่น่าจะมีการเข้าเก็บที่ระดับ 166.50 บาท ค่อนข้างมาก และอาจจะรวมถึงระดับราคา 167 บาท ด้วย
KBANK เมื่อวานนี้ราคาย่อตัวลงมาลึกสุด 166 บาท แต่น่าจะมีการเข้าเก็บที่ระดับ 166.50 บาท ค่อนข้างมาก และอาจจะรวมถึงระดับราคา 167 บาท ด้วย
15 ก.พ. 2565

เหมือนจะบังเอิญกับกรณีวานนี้ SET ปิดลบ 14 จุด วันที่ 14 ก.พ.หรือวันแห่งความรัก
นักลงทุนต่างประเทศยังคงซื้อสุทธิกว่า 3,652 ล้านบาท
ส่งผลนับจากต้นปี 2565 ต่างชาติซื้อสุทธิในตลาดหุ้นไทยแล้วกว่า 61,683 ล้านบาท
วานนี้ กลุ่มหลัก ๆ ที่ต่างชาติเข้าซื้อ คือกลุ่มธนาคาร ที่นำโดย KBANK ส่วน BBL อาจจะมีแรงรับซื้อด้วยเช่นกัน เพียงแต่ว่าแรงขายออกจากฝั่งของกองทุนน่าจะมีมากกว่า
กลุ่มน้ำมัน PTT TOP IRPC ต่างชาติน่าจะยังเข้าสะสมไปเรื่อย ๆ
หรืออาจจะมีสลับขายทำกำไรออกมาบ้าง
มีคำถามว่า ต่างชาติจะซื้อแบงก์ไปอีกมากน้อยแค่ไหน
ประเด็นนี้ตอบยาก
เพราะคงขึ้นอยู่กับจังหวะที่ราคาย่อตัว และเขาคงดีดลูกคิดแล้วว่า ราคาระดับไหนเหมาะสม ก็คงเข้าที่ราคานั้น
เช่น KBANK เมื่อวานนี้ราคาย่อตัวลงมาลึกสุด 166 บาท
แต่น่าจะมีการเข้าเก็บที่ระดับ 166.50 บาท ค่อนข้างมาก และอาจจะรวมถึงระดับราคา 167 บาท ด้วย
แรงซื้อของต่างชาติเข้ามาไล่เก็บ KBANK ช่วงของท้ายตลาด
สะท้อนให้เห็นว่า พวกเขารอจังหวะการเข้าเก็บได้ค่อนข้างใจเย็นมาก ๆ
หุ้นกลุ่มแบงก์ส่วนใหญ่ ราคายังค่อนข้างถูก และต่ำกว่า Book Value ประกอบกับ PBV ต่ำ และมีระดับเงินปันผลน่าสนใจ
แนวโน้มปีนี้ ค่อนข้างฟันธงว่า การตั้งสำรองฯ จะลดต่ำจากปี 2564
ทั้ง CAR และ Coverage Ratio ต่างอยู่ในระดับสูง
เศรษฐกิจไทยอาเซียน และประเทศไทย เริ่มกลับเข้าสู่ “การฟื้นตัว”
ทำให้การปล่อยสินเชื่อจะมีมากขึ้น
นี่ยังไม่รวมแนวโน้มดอกเบี้ยที่จะเป็นขาขึ้น
แม้ว่าคาดการณ์กันว่าปีนี้ กนง.จะยังไม่ปรับดอกเบี้ยขึ้น
แต่ในแง่ของ “ความเสี่ยง” ที่ดอกเบี้ยจะปรับลงนั้น “ไม่มีแน่นอน” ทำให้ปิดความเสี่ยงในด้านนี้ออกไป
KBANK มีมาร์เก็ตแคป ล่าสุด 398,047 ล้านบาท
ราคา IAA Consensus Target Price อยู่ที่ 174 บาท
ราคาเป้าหมายสูงสุด 211 บาท โดย บล.ดีบีเอส วิคเคอร์ส ราคาเป้าหมายรองลงมา 190 บาท (บล.ธนชาต)
ราคาเป้าหมายต่ำสุด 166 บาท โดย บล.บัวหลวง และ บล.กรุงศรี
เมื่อวานนี้ราคาปิด 168 บาท หากดูค่าราคาเฉลี่ยที่ 174 บาท ถือว่ามีอัพไซด์เหลือไม่มาก
แต่หากวัดจากราคาเป้าหมายสูงสุด 211 บาท และรองลงมา 190 บาท ราคายังถือว่ามีอัพไซด์เปิดกว้างพอสมควร
เชื่อว่า ต่างชาติน่าจะมีวิธีการคำนวณราคาเหมาะสมของเขาอยู่
และรู้ว่าราคาที่พอจะรับซื้อเพิ่มได้ ควรอยู่ที่ประมาณเท่าไหร่
และเมื่อนำไปคำนวณกับหุ้นที่ซื้อ (ด้วยราคาต่ำกว่าปัจจุบัน) ก่อนหน้านี้
ราคาเฉลี่ยจะอยู่ที่เท่าไหร่
หุ้น KBANK นับจากวันที่ 25 ม.ค. ที่ผ่านมา
ยังไม่มีวันไหนที่ปิดตลาดในแดนลบ แม้ระหว่างวันราคาจะลงไปแดนลบอยู่หลายวัน
ราคาหุ้นจากราคาปิด ณ วันที่ 24 ม.ค. จนถึงเมื่อวานนี้ ขึ้นมาแล้ว 20%
แต่มีความเป็นไปได้ที่นักลงทุนต่างชาติน่าจะเริ่มเข้าสะสมหุ้น KBANK ตั้งแต่ราคา 105 บาท ช่วงเดือน ส.ค.-ก.ย. 2564 และทยอยเก็บมาเรื่อย ๆ
ดังนั้น ต้นทุนที่เป็นค่าเฉลี่ยน่าจะยังต่ำจากราคาเป้าหมายอยู่พอสมควร
ข้อมูลล่าสุดไม่แน่ใจว่า “รูม” ของต่างชาติใน NVDR ยังเหลืออีกมากน้อยแค่ไหน
หากเหลือไม่มาก น่าจะมีการปรับพอร์ต ทยอยขายออกมาบ้าง
ถึงเวลานั้น คงต้องระวังในการเข้าซื้อล่ะ